નારી ગૌરવ માટે મહિલાઓને સમાન તકો આપવાની ચર્ચા દરેક પક્ષ કરે છે અને સ્થાનિક સંસ્થાઓમાં ૫૦% મહિલા રીઝર્વેશન લાગુ પણ કરાવ્યું છે, આમછતાં વિધાનસભા માટે ભાજપે આ વખતે માત્ર ૧૨ મહિલાઓને ટિકિટ ફાળવી છે, જ્યારે જિલ્લા દીઠ એક મહિલા ઉમેદવાર આપવાની જાહેરાત કરનાર કૉંગ્રેસે માત્ર ૧૦ મહિલાઓને ટિકિટ ફાળવી છે. ભાજપે ૩૪ ધારાસભ્યોને રિપીટ નથી કર્યા જેમાં ૦૪ મંત્રીઓ, ૦૫ સંસદીય સચિવો ઉપરાંત કેટલાંક સિનિયર નેતાઓનો સમાવેશ છે. શંકરસિંહ વાઘેલાની બળવાખોરી બાદ કૉંગ્રેસે બાકી રહેલા બધા ૪૩ ઉમેદવારોને ટિકિટ આપવાનું વચન આપેલું પરંતુ તેમાંથી ૪૦ ને જ ટિકિટ અપાઈ છે. રાજ્યસભાની ચૂંટણી વખતે જે ૧૪ ધારાસભ્યોએ બળવો કર્યો હતો તેમાંથી ૧૨ ભાજપમાં જોડાયેલા પરંતુ તે પૈકી ૦૭ ને ટિકિટો મળી છે અને સાણંદના કરમશી પટેલે પોતાના પુત્ર માટે ટિકિટ મેળવી લીધી છે. વિજાપુરના પી.આઈ. પટેલ, જસદણના ભોળાભાઈ ગોહિલ અને વાંસદાના છના ચૌધરીને ભાજપે ટિકિટ આપી નથી. રાજ્યસભાની ચૂંટણી ટાણે થયેલા પક્ષપલ્ટાના ખેલ પછી ભાજપમાં જોડાવું કે ન જોડાવું તે બાબતે નિર્ણય ન કરી શકેલા શંકરસિંહ વાઘેલાના પુત્ર મહેન્દ્રસિંહ વાઘેલા સાથે છેવટ સુધી ટિકિટ અંગે અસમંજસભરી સ્થિતિ બની રહ્યા બાદ ભાજપે તેમને ટિકિટ આપી નથી. ઉંમરની દૃષ્ટિએ નોંધપાત્ર બાબત એ છે કે ભાજપે ૭૯ વર્ષના નારણભાઈ પટેલને ઉંઝાથી આઠમી વખત રિપીટ કર્યા છે તો કૉંગ્રેસે ૭૮ વર્ષના મોહન રાઠવાને દસમી વખત ફરી મેદાનમાં ઉતાર્યા છે. યુવાનોના નામે રાજનીતિ ખૂબ ચાલે છે પરંતુ યુવાનો મોટા ભાગે આંદોલનોના મેદાનમાં જ રહી ગયા છે. અલ્પેશ ઠાકોરે ૨૦ જેટલા ટેકેદારો માટે કૉંગ્રેસ પાસે ટિકિટ માંગેલી, પરંતુ તેને ૦૭, હાર્દિકના ટેકેદારોને ૦૫ તથા અપક્ષ તરીકે જિગ્નેશ મેવાણી સામે પોતાનો ઉમેદવાર નહીં ઉભો રાખીને કૉંગ્રેસે તેમને મનાવી લીધા છે. આર્થિક સદ્ધરતાની બાબતમાં એકતરફ ભલે કેશલેસ ઈકોનોમીની વાત થતી હોય પરંતુ ભાજપના ૦૫ ઉમેદવારો પાસે ૨૫ થી ૪૫ લાખ સુધીની રોકડ હાથ પર છે જ્યારે કૉંગ્રેસના ૦૪ ઉમેદવારો પાસે ૩૫ લાખથી ૧.૧૯ કરોડ સુધીની રોકડ હાથ પર છે.